open-index/open-wikipedia-markdown huggingface dataset:
הוועד למען הפלאשים

**הוועד למען הפלאשים** שמם של מספר ארגונים שפעלו באירופה, ארץ ישראל וצפון אמריקה לפילנתרופיה למען ביתא ישראל.

שמאל|ממוזער|200px|כרזה של הוועד האמריקאי למגבית.

## באירופה
* איטליה - הוועד נוהל על ידי הרב שמואל צבי מרגליות ויותר מאוחר על ידי קרלו אלברטו ויטרבו.
* גרמניה
* בריטניה

## בארץ ישראל
רבים מהפעילים הצטרפו והקימו בשנות ה-60 את "הוועד הישראלי למען יהודי אתיופיה" בראשותו של אריה טרטקובר.

## בצפון אמריקה

**הוועד האמריקאי למען הפלאשים** (אנגלית: **American Pro-Falasha Committee**, בקיצור: **APFC**) היה ארגון שפעל למען חינוכם של ביתא ישראל. ועד זה תמך באופן כספי בפעילותו של הד"ר יעקב פייטלוביץ' למען ביתא ישראל. פעילות הארגון התבססה בעיקר על תרומות של יהדות ארצות הברית ויהדות קנדה.

הוועד הוקם ב-1922 בניו יורק ושנתיים לאחר מכן החל את פעילותו באתיופיה, הוועד הקים בתי ספר, בתי כנסת ותירגם ספרי קודש, מדע ותנ"ך לשפות של ביתא ישראל וכן פעל לשפר את תנאי מחייתה של הקהילה. בראש הוועד עמדו שלושה אישים מרכזים הרב ג'. מקס ויס ("J. Max Weis"), ד"ר נורמן סליט ("Norman Salit") וד"ר יעקב פייטלוביץ'.

פעילותו של הוועד נקלעה לעיתים קרובות בבעיות כספיות וכן בהתנכלויות של הממשל האתיופי והכיבוש האיטלקי באתיופיה. לאחר סיום מלחמת העולם השנייה, מלסה תכלה ניסה לעניין יהודי ארצות הברית בנושא, אך ללא הצלחה. 

לאחר מותו של פייטלוביץ' בשנת 1955 פעילות הוועד הופסקה כליל עד שמייסדיה חזרו והפעילו אותה בשנת 1969.

ב-1974 הארגון התמזג יחד עם ארגון חברי ביתא ישראל כדי ליצור את האגודה האמריקאית למען יהודי אתיופיה.

## קישורים חיצוניים

## הערות שוליים

קטגוריה:ארגונים למען יהודי אתיופיה
קטגוריה:יחסי ביתא ישראל – יהדות העולם
פרופן

**פּרוֹפֵן** (בכתיב לועזי: **Propene**), הידוע גם בשם **פּרוֹפִּילֵן** (**Propylene**), הוא תרכובת אורגנית בלתי רוויה, בעלת הנוסחה הכימית C3H6. לתרכובת קשר כפול אחד, והיא האלקן השני הפשוט ביותר, והשנייה בתפוצתה הטבעית, לאחר אתן (אתילן).

## תכונות
בטמפרטורת החדר, פרופן הוא גז חסר צבע וריח. כאשר הוא משמש כדלק מוסיפים לו לעיתים קרובות כמויות זעירות של תרכובת גופרית בעלות ריח חזק (תיולים, קרויים גם מרקפטאנים), כדי להקל על גילוי דליפות.

לפרופן צפיפות ונקודת רתיחה גבוהות יותר משל אתן (אתילן), עקב המסה המולקולרית הגבוהה יותר שלו, והמולקולות הגדולות יותר. נקודת הרתיחה שלו נמוכה במקצת מזו של פרופאן, ולכן הוא נדיף יותר. אין בו קשרים בעלי קוטביות חזקה, אולם למולקולה מומנט דיפול קטן עקב הסימטריה המופחתת שלה (מיקום קשר כפול באחד מצידי המולקולה שובר את סימטריה השיקוף שקיימת בפרופאן).

לפרופן אותה הנוסחה הכימית כמו לציקלופרופאן, אולם האטומים מקושרים בדרכים אחרות, ולכן אלה הם איזומרים.

## הפקה
פרופן מופק ממקורות מתכלים: נפט או מאגרי גז טבעי, ובמידה פחותה גם מפחם. על כן זהו דלק מאובנים. פרופן מופק ממקורות אלה בעזרת זיקוק למקוטעין בעת זיקוק נפט, אך עקב הביקוש הרב הוא מופק בעיקר בעזרת פיצוח, תהליך בו המולקולות הארוכות בנפט מפורקות לשברים קטנים יותר, ביניהם פרופן, אותו מפרידים מהתערובת בעזרת זיקוק למקוטעין.

## שימושים
פרופן הוא חומר הגלם לייצור פוליפרופילן, פולימר בעל שימושים נרחבים, ובמיוחד אריזה. מפיקים פוליפרופילן מפרופן בתהליך פולימריזציה בעזרת קטליזת זיגלר-נטה, שיוצרת פוליפרופילן איזוטקטי. פרופן ובנזן הם חומרי הגלם הבסיסיים בתהליך קומיני, תגובה תעשייתית לייצור אצטון ופנול. פרופן משמש גם בתהליך הייצור של מוצרים כימיים רבים אחרים, דוגמת איזופרופנול (propan-2-ol), אקרילוניטריל, ופרופילן אוקסיד (epoxypropane).

בין השנים 2000 ל-2008 ייצור הפרופן באירופה וצפון אמריקה נאמד בכ-35 מיליון טון לשנה, ללא גידול, אך ייצורו הלך וגדל במזרח אסיה, בייחוד בסינגפור וסין. הייצור הכלל-עולמי של פרופן הוא כמחצית משל אתן (אתילן).

## ריאקטיביות
בדומה לאלקנים אחרים, פרופן עובר תגובות סיפוח בקלות יחסית, בטמפרטורת החדר. התגובה מתרחשת על הקשר הכפול, הזמין יותר לתגובה מקשר יחיד (קשר רווי).
## בחלל
בשנת 2013 דווח כי החללית קאסיני-הויגנס החוקרת את כוכב הלכת שבתאי איתרה פרופן על הירח טיטאן בחלק התחתון של האטמוספירה שלו. מקור הפרופן הוא כנראה מתגובות של רדיקלים הנוצרים משבירת מולקולות מתאן בהשפעת קרינת השמש

## קישורים חיצוניים
* 

## הערות שוליים

קטגוריה:אלקנים
אי-שוויון פלי-זיגמונד

במתמטיקה, **אי-שוויון פלי-זיגמונד** מספק חסם על ההסתברות שמשתנה מקרי אי-שלילי הוא קטן ביחס לתוחלת ולשונות שלו. הוכחה ראשונה לאי-השוויון הזה ניתנה על ידי אנתוני זיגמונד וריימונד פלי ב-1932.

**משפט**: יהי *Z* ≥ 0 משתנה מקרי בעל שונות סופית, ויהי \ 0  קבוע. אז \Pr \lbrace Z \geq \theta\, \operatorname{E}(Z) \rbrace \geq (1-\theta)^2\, \frac{(\operatorname{E}(Z))^2}{\operatorname{E}(Z^2)}.

**הוכחה**. פירוק לפי משתנים מציינים נותן 
\operatorname{E} Z = \operatorname{E} \lbrace Z \, \mathbf{1}_{Z . המחובר הראשון אינו עולה על \theta \operatorname{E}(Z). השני הוא לכל היותר  \lbrace \operatorname{E} Z^2 \rbrace^{1/2} \lbrace \operatorname{E} \mathbf{1}_{Z \geq \theta \operatorname{E} Z} \rbrace^{1/2} = \Big( \operatorname{E} Z^2 \Big)^{1/2} \Big(\Pr \lbrace Z \geq \theta\, \operatorname{E}(Z) \rbrace\Big)^{1/2}  לפי אי-שוויון קושי-שוורץ.

## אי-שוויונות קרובים
הגרסה החד-צדדית של אי-שוויון צ'בישב נותנת חסם טוב יותר: \Pr \lbrace Z \geq \theta\, \operatorname{E}(Z) \rbrace \geq \frac{(1-\theta)^2 \, (\operatorname{E}(Z))^2}{(1-\theta)^2 \, (\operatorname{E}(Z))^2+ \operatorname{Var} Z}. זהו חסם הדוק, המתקבל למשל כאשר \ \epsilon \rightarrow 0 במשתנה המקרי המקבל את הערך \ \theta+d בסיכוי \ (1-\theta)/d ואת הערך \ \theta - \epsilon בסיכוי המשלים.

## מקורות

* R.E.A.C.Paley and A.Zygmund, *A note on analytic functions in the unit circle*, Proc. Camb. Phil. Soc. 28, 1932, 266–272
*Y Katznelson, Harmonic Analysis, Third Edition, 2002, 280.


פלי-זיגמונד
גלידרייה

[ממוזער|250px|גלידרייה של [בן אנד ג'ריס בסינגפור]]
[ממוזער|250px|גלידרייה של [לה גופרה בגן יבנה בישראל]]
[ממוזער|250px|ייצור גביע גלידה ב[סטוקהולם בשוודיה]]
[ממוזער|250px|[מזנון (חנות)|מזנון-גלידרייה בעיר האג בהולנד]]
[ממוזער|250px|[ג'לאטו בגלידרייה ברומא]]
[ממוזער|250px| מגוון כלי גלידה בגלידרייה ב[פירנצה: בכד מימין גביעי ופלה, במעמד משמאל גביעי ופל, מאחור על המדפים "כוסות" חד-פעמיות להגשת גלידה ומכלי קלקר לקניית גלידה במשקל]]
**גְּלִידֶרִיָּה** היא מסעדה המתמחה בגלידות ומגישה לעיתים קינוחים נוספים כגון ופל, פרוזן יוגורט, משקאות קלים ומשקאות חמים כגון קפה ושוקו. ישנן גם גלידריות המגישות ארוחות קלות, כמו בבתי קפה. חלק מהגלידריות מציעות מקומות ישיבה, חלקן הן מזנונים המוכרים את מרכולתם מעבר לדלפק.

בית הקפה Le Procope, שנפתח בפריז בשנת 1686 על ידי פרנצ'סקו פרוקופיו דה קולטלי (Francesco Procopio de Coltelli) הסיציליאני, (שהיה השף לשעבר של לואי הארבעה עשר, מלך צרפת) נחשב כגלידרייה הראשונה משום שכלל מנות עשויות קרח ופירות.

גלידריות מציעות גלידה בתפזורת, בין שהיא גלידה אמריקאית רכה הנמזגת ממכונה, גלידה שנמכרת מתוך אריזות היצרן או גלידה המיוצרת במקום. גלידה אמריקאית נמכרת לרוב רק בטעמי שוקולד, וניל או שניהם יחד ("חצי-חצי"). גלידה רגילה נמכרת בגלידריות במגוון טעמים ומרקמים, לרוב במנה אישית שטעמיה נבחרים על ידי הלקוח, המוגשת בגביע גלידה אכיל או בקערית (המכונה "כוס"). יש גלידריות המציעות תוספות למנה האישית - טבילת הגלידה בשוקולד חם המתקרר ומתקשה, מזיגת סירופ על הגלידה, ציפויה בסוכריות צבעוניות זעירות או בפירורי אגוזים.

בנוסף מוצעת הגלידה בגלידריות למכירה לצריכה ביתית, והיא נארזת לשם כך במקום באריזה חד-פעמית (מקלקר, למשל). הטעמים נבחרים על ידי הלקוח והאריזות קיימות במספר מידות. בגלידריות בישראל נפוצות אריזות של קילוגרם וחצי קילוגרם.

פרוזן יוגורט או גלידת יוגורט משווקים בגלידריות לרוב בטעם בסיסי יחיד. לתוך הפרוזן יוגורט נטחנות במקום תוספות לפי בחירת הלקוח; בגלידת יוגורט התוספות מוגשות מעל הגלידה.

בחלק מהגלידריות קיים תפריט של מנות המבוססות על גלידה כגון מילקשייק, בננה ספליט, פנקייק או ופל עם גלידה, עוגת-גלידה, גלידת סנדיי (Sundae) - גביע גלידה גדול (לרוב מזכוכית שקופה) עם תוספות - פירות, אגוזים, סירופ, קצפת וכדומה.

בישראל חטיפי גלידה כגון שלגון, קרחון, טילון וכדומה אינם נמכרים לרוב בגלידריות אלא בקיוסקים, אך ישנן מדינות בהן הם נמכרים גם בגלידריות. בישראל מוצרי גלידה נמכרים גם במזנונים ניידים - כלי רכב המותאמים לכך, המכונים בסלנג "גזלן". כמו כן הם נמכרים בקיץ על שפת הים על ידי סוחרי רחוב, המוכרים אותם מתוך ארגזי קלקר.

במדינות חמות גלידריות פעילות כל השנה אך במדינות קרות חלקן נסגרות בחודשי החורף.

## קישורים חיצוניים

## הערות שוליים

*
סחלב אנטולי

[שמאל|ממוזער|200px|סחלב אנטולי [לבקן, ביוון]]
**סחלב אנטולי** (שם מדעי: *Orchis anatolica*) הוא אחד המינים הנפוצים ביותר בסוג סחלב בישראל. הוא גדל על מגוון קרקעות בחבל הים-תיכוני, ופורח בחודשים מרץ-אפריל.

הסחלב האנטולי גדל בארץ ישראל מהרי יהודה ועד לחרמון.
ניכר אף ללא פרחים בעליו, המנוקדים בנקודות אדומות-חומות בלתי-סדירות על רקע ירוק.

פורח באביב. התפרחת דלילה (7–15 פרחים). פרחיו ניכרים בדרבן צר וארוך יחסית המעוקל כלפי מעלה. גון הפרח סגול עז, השפית מנוקדת בשורה אחת או שתים של נקודות אדומות כהות על רקע של פס בהיר הנמשך לאורך מרכזה. הפרח כולו עדין, מאורך ואלגנטי יותר ממינים אחרים.
תפוצתו העולמית משתרעת במזרחו של הים התיכון ובמזרח התיכון. שכיח בטורקיה, נאסף שם להכנת משקה הסחלב.

## קישורים חיצוניים

* אילן בן-טוב, סחלבים בישראל, באתר ynet

קטגוריה:צמחים שתוארו ב-1844
קטגוריה:טקסונים שתוארו בידי פייר אדמון בואסייה
קטגוריה:ערכי טבע מוגנים בישראל: צמחים
קטגוריה:סחלביים
קטגוריה:פרחים ורודים בארץ ישראל
קטגוריה:ארץ ישראל: סחלביים
איימי אדמס

**איימי לו אדמס** (באנגלית: **Amy Lou Adams**; נולדה ב-20 באוגוסט 1974) היא שחקנית קולנוע, טלוויזיה ותיאטרון אמריקאית. אחת ממאה האנשים המשפיעים ביותר בעולם של מגזין טיים לשנת 2014.

## ביוגרפיה
אדמס נולדה באוויאנו  שבמחוז פריולי-ונציה ג'וליה שבצפון מזרח איטליה להורים אמריקאים-מורמונים - קתרין, מפתחת גוף, וריצ'רד אדמס, ששירת בצבא ארצות הברית והיה מוצב באיטליה בעת לידתה. אדמס היא הרביעית מבין שבעה ילדים, יש לה ארבעה אחים ושתי אחיות. לאחר שהמשפחה עברה כמה פעמים מבסיס צבאי אחד למשנהו, עד שהשתקעה כשאדמס הייתה בת שמונה בקאסל רוק  שבקולורדו. לאחר שאביה עזב את הצבא, הוא החל לשיר באופן מקצועי במועדוני לילה ומסעדות. הוריה התגרשו ב-1985, כאשר הייתה בת 11. לאחר הפרידה, עבר אביה לאריזונה והתחתן בשנית, בעוד אדמס ושאר אחיה נשארו עם אמם. אדמס למדה בתיכון מחוז דאגלס, ולאחר סיום הלימודים עברה עם אמה להתגורר באטלנטה שבג'ורג'יה.

## קריירה
ב-1999 החלה אדמס את הקריירה הקולונועית שלה בסרט "יופי מקומי".

ב-2002, גילמה בתפקיד משני בסרט "תפוס אותי אם תוכל" את ברנדה סטרונג, אחות צעירה שנלקעת לקשר רומנטי עם נוכל ומתחזה בשם פרנק אבגנייל ג'וניור (לאונרדו דיקפריו). ברנדה מתוארת כדמות חביבה אך פגיעה ונאיבית, מנוכרת ממשפחתה הלותרנית הקפדנית.

ב-2007 שיחקה בתפקיד ראשי בסרט הפנטזיה המצליח של דיסני, "מכושפת". על תפקידה בסרט זה קיבלה מועמדות לפרס גלובוס הזהב וזכתה בפרס סאטורן.

ב-2010 שיחקה בסרט "פייטר" של דייוויד או. ראסל ועל כך הייתה מועמדת לפרס אוסקר לשחקנית המשנה הטובה ביותר שאותו הפסידה למליסה לאו ששיחקה לצידה באותו הסרט.

ב-2014 זכתה בפרס גלובוס הזהב לשחקנית הטובה ביותר על משחקה בסרט "חלום אמריקאי". כמו כן, הייתה מועמדת בפעם החמישית לפרס אוסקר, עבור הופעתה בסרט זה. באותה שנה שיחקה בסרט "עיניים גדולות" ובינואר 2015 זכתה על כך בפרס גלובוס הזהב.

ב-2018 שיחקה בתפקיד ראשי במיני-סדרה "חפצים חדים" המבוססת על ספר באותו שם של גיליאן פלין.

ב-2019 אדמס והמנהלת האישית שלה סטייסי אוניל ייסדו את חברת ההפקה Bond Group Entertainment.

## חייה האישיים
ב-2001 החלה לצאת עם השחקן הגרמני-אמריקאי דארן לה גאלו. ב-2008 השניים התארסו, ב-2010 נולדה בתם, וב-2015 נישאו.

## פילמוגרפיה
### קולנוע

### טלוויזיה

## פרסים

## קישורים חיצוניים

* 
* 
* 
* 

## הערות שוליים

קטגוריה:שחקניות קולנוע וטלוויזיה אמריקאיות
קטגוריה:שחקניות תיאטרון אמריקאיות
קטגוריה:זוכי פרס גלובוס הזהב: קולנוע: שחקנית ראשית בקומדיה או בסרט מוזיקלי
קטגוריה:זוכי פרס גות'הם: שחקנים
קטגוריה:זוכות פרס סאטורן לשחקנית ראשית בקולנוע
קטגוריה:זוכי פרס סאנדנס
קטגוריה:אישים זוכי פרסי איגוד מבקרי הקולנוע של לוס אנג'לס
קטגוריה:אישים שהונצחו בשדרת הכוכבים של הוליווד: קולנוע
קטגוריה:אמריקאים שהופיעו ברשימת טיים 100
קטגוריה:מהגרות מאיטליה לארצות הברית
קטגוריה:אמריקאיות שנולדו ב-1974
קטגוריה:אמריקאים שנולדו ב-1974
פיל קאוגן

**פיליפ ג'ון "פיל" קאוגן** (באנגלית: **Philip John "Phil" Keoghan**; נולד ב-31 במאי 1967) הוא מנחה טלוויזיה אמריקאי אשר זכה בשישה פרסי אמי על עבודתו כמנחה תוכנית המציאות האמריקאית "המירוץ למיליון" ברשת השידור CBS.

קאוגן נולד בניו זילנד ובילה את רוב ילדותו באנטיגואה ובקנדה. הוא עבד ביותר מ-70 ארצות כמנחה טלוויזיה, מפיק, כתב וצלם.

קאוגן יצר והנחה את תוכנית הטלוויזיה "שום הזדמנות לא מבוזבזת" ששודרה בארצות הברית (בערוץ דיסקברי) ובקנדה.

החל מ-2020, יצר והנחה את תחרות הריאלטי "חזקים כמו מסמסרים", תחרות ריאלטי הבוחנת 12 עובדי צווארון כחול במסגרת מגוון תחרויות עבודת כפיים, בתחרויות אישיות וקבוצתיות.

אחיו של פיל, אנדרו קאוגן, הוא זמר ג'אז מצליח אשר בעברו היה כתב חדשות בטלוויזיה של ניו זילנד.

נכון ל-2009 קאוגן גר בלוס אנג'לס עם אשתו, לואיס, ובתו, אל.

## קישורים חיצוניים

* 

קטגוריה:מנחי טלוויזיה אמריקאים
קטגוריה:זוכי אמי בפריים טיים: הפקת תוכנית מציאות
קטגוריה:מנחי טלוויזיה ניו זילנדים
קטגוריה:אמריקאים שנולדו ב-1967
קטגוריה:ניו זילנדים שנולדו ב-1967
מגדלי שתיקה

[שמאל|ממוזער|250px|מגדל שתיקה באזור [יזד שבאיראן]]
**מגדלי שתיקה** (בפרסית: **دخمه**, תעתיק מדויק: **דַחְ'מַה**, או **برج خاموشان**, תעתיק מדויק: **בַּרְג' חָ'אמוּשָׁאן**) הם מבנים מעגליים המשמשים את מאמיני דת זרתוסטרא לטיפול בגופות המתים ולקבורתם. הכינוי "מגדלי שתיקה" באנגלית ניתן למבנים בשנת 1832 על ידי מתרגם של הממשל הבריטי בהודו.

לפי דת זרתוסטרא, גופת המת היא "נאסו", משמע, טמאה. לפי אמונתם יסודות העולם (אש, אדמה, מים) הם מקודשים, ולכן לא ניתן לקבור את הגופה בארץ, לשרוף אותה או לשלח אותה לנהר או לים מחשש לטמאם. לכן נוהגים להניח את הגופה על גבי המגדלים, שם להקות של ציפורים טורפי נבלות, שעשו את סביבת המגדלים לביתם, אוכלות את הגופה, ושאריות הבשר והעצמות מתייבשות לאור השמש. התהליך הזה, לפי מאמיני הדת הזורואסטרית, מטהר את העצמות מהטומאה, וכעבור תקופת זמן של עד כשנה אוספים את עצמות המת והן מוכנסות לבור קבורה בתוך המגדל. שם מפוזר סיד על העצמות שמאיץ את התפוררותן, לבסוף האפר נשטף במי גשמים, עובר מסננות של פחם וחול, עד שלבסוף נשטף אל הים.

המגדלים הם בדרך כלל זהים בצורתם. הם בעלי גג שטוח, שבו מונחות הגופות בשלושה מעגלים: החיצוני יועד לגברים, האמצעי לגופות נשים והפנימי ביותר לילדים.

כבר במאה ה-5 לפנה"ס, מספר ההיסטוריון היווני הרודוטוס על הפרסים, ש"ישנו מנהג נוסף שנהוג לקמץ בו במילים, ולא לדבר עליו גלויות, באשר למתים. אומרים כי גופה של גבר פרסי לעולם לא נקברת, לפני שציפור טרף או כלב ביתר אותה" ("היסטוריה", ספר ראשון, 140).

[שמאל|ממוזער|150px|חריטה של מגדל שתיקה ב[מומבאי, 1882]]

כיום צומצם השימוש במנהג ממספר סיבות. החל משנות ה-90, הצטמצמה אוכלוסיית העופות הדורסים בהודו ביותר מ-99 אחוזים בעקבות הרעלות, והאוכלוסייה הקיימת לא מסוגלת לטפל בכמות הגופות. כיום מנסים לגדל ציפורים בשבי על מנת שישמשו בתפקיד המסורתי. כמו כן, מותקנות על גגות המגדלים מראות גדולות שמרכזות את קרני השמש בגופות ומאיצות את תהליך הריקבון. בארצות מערביות, בהן לא מקובל להקים מבנים שכאלה, מצאו הזורואסטרים פתרון הלכתי, והם שורפים את המת בחשמל, שאינו יסוד מקודש.

הזכות לקבורה במגדלי שתיקה היא נושא לוויכוח בקרב קהילת הפארסי (זורואסטרים שמוצאם מאיראן והיגרו לדרום-מזרח אסיה בין המאות השמינית והעשירית לספירה, להבדיל מקהילת ה"איראני", שהיגרו מאיראן להודו במאה ה-19), אחת משתי קהילות הזורואסטריוּת הגדולות בהודו. המגדלים מנוהלים על ידי אנשי דת שמרנים, שאינם מאפשרים לילדים מנישואים מעורבים, בהם הורה אחד הוא אינו זורואסטרי, להיקבר בהם.

## ראו גם
* קבורת שמים

## לקריאה נוספת
* Wadia, Azmi, "Evolution of the Towers of Silence and their Significance", in Godrej, Pheroza J.; Mistree, Firoza Punthakey, **A Zoroastrian Tapestry**, New York: Mapin, 2002
## קישורים חיצוניים

* 

## הערות שוליים

קטגוריה:זורואסטריות
קטגוריה:גופת מת והטיפול בה
מלקולמייה

**מַלְקוֹלְמִיָּה** (שם מדעי: *Malcolmia*) הוא סוג במשפחת המצליבים. ארבעה מינים מסוג זה נכללים בצמחיית ארץ ישראל.

## תיאור הסוג
סוג זה כולל כ-35 מיני עשבים שתפוצתם באסיה ובאגן הים התיכון. שמו העברי של הסוג הוא לפי השם הלטיני. השם הלטיני נגזר משמו של גנרל צבא בריטי. 

ארבעה מינים מסוג זה מופיעים כצמחי בר בארץ ישראל. גודלם צנוע ולרוב הם נחבאים אל הכלים, ועם זאת המגלה אותם ישים לב מיד ליופיים העדין. המין **מלקולמייה ימית** (*Malcolmia maritima*) מגודל כצמח גינה חד-שנתי, ושמו העממי באנגלית הוא 'וירג'יניאן סטוק'. השם העממי 'סטוק' משותף לצמחים מסוג זה וגם לצמחים מהסוג מנתור. 

המין **מלקולמייה אפריקאית** (*Malcolmia africana*), שמקורו באגן הים התיכון וכיום גדל בר בחבלים היובשניים של הארץ, הופץ בעקבות האדם למערב ארצות הברית ונחשב שם למין פולש במדינות נבדה ויוטה.

### תיאור מורפולוגי
עלה המלקולמייה משונן, ולעיתים שסוע. בעוד העלים התחתונים, הצעירים הם בעלי פטוטרת, העלים העליונים צמודים לגבעול (מכונה 'עלה יושב'). הפרח אופייני למשפחה, גדול באופן יחסי. צבע כותרת הפרח אינו אחיד בסוג: לבן, ורוד, סגול וצהוב הם הצבעים הנפוצים. ברוב המינים, צבע בסיס עלה הכותרת שונה מצבע רוב הכותרת. התפרחת היא מטיפוס אשכול, והיא חסרת חפים. 

פרי המלקולמייה הוא מטיפוס תרמיל. התרמיל ארוך.

## מיני הסוג
מובאים בסדר סיסטמטי (רשימה חלקית):

***מלקולמייה צהובה** (*Malcolmia exacoides*) – מין נדיר ביותר, שקיים ספק לגבי הימצאו בארץ ישראל. צבע הכותרת צהוב. 
***מלקולמייה חרוקה** (*Malcolmia crenulata*) – גדל באזורים שונים בארץ. העלים הקירחים מאפיינים מין זה. 
***מלקולמייה אפריקנית** (*Malcolmia africana*) – גדל בחבלים היובשניים של הארץ. גדל גם כמין פולש במערב ארצות הברית.
***מלקולמייה הררית** (*Malcolmia chia*) – גדל בחבלי הצומח הים תיכוני בישראל.

## בספרות
שם הסוג מופיע בשם ספרו של ס. יזהר, "מלקומיה יפהפייה".

## לקריאה נוספת
*נעמי פינברון-דותן ואבינעם דנין, **המגדיר לצמחי בר בארץ ישראל**, ירושלים: הוצאת כנה, 1991, עמודים 234–235 

## קישורים חיצוניים

* מלקולמייה, באתר צמחיית סין 

קטגוריה:צמחים שתוארו ב-1812
קטגוריה:טקסונים שתוארו בידי ויליאם טאונסנד אייטון
קטגוריה:מצליבים
קטגוריה:צמחי נוי
סיקוונס

בקולנוע, **סיקוונס** (מאנגלית: **Sequence**; על פי האקדמיה ללשון העברית: "מַעֲקֹבֶת") הוא רצף או סדרה של סצנות היוצרות יחד יחידה עלילתית אחת, בדרך כלל, באמצעות עיקרון אחדות המקום או אחדות הזמן. לדוגמה, סרט שוד עשוי לכלול סיקוונס של סצנות העוסקות בגיוס משתתפים למשימת השוד על ידי מנהיג הכנופיה, סיקוונס של ביצוע השוד, סיקוונס הבריחה, וכן הלאה. כל סיקוונס כזה עשוי לכלול עוד תת-רצפים; לדוגמה סיקוונס השוד עשוי להכיל סיקוונס כניסה, סיקוונס פריצה בטוחה, וכן הלאה.

הסיקוונס הוא אחת היחידות בהיררכיה המשמשות לתיאור המבנה של סרט קולנוע בדרגות שונות של אחידות. סרט מורכב מסדרת רצפים; הרצף מורכב ממספר סצנות; הסצנה מורכבת ממספר שוטים, והשוט מורכב מסדרה של פריימים.

## ראו גם
* שוט
* סצנה
* מערכה

## הערות שוליים

קטגוריה:מונחים בקולנוע
משקפי מגן

שמאל|ממוזער|250px|משקפי מגן
ממוזער|250px|אישה הלובשת קסדה ומשקפי מגן
**משקפי מגן** הם סוג של משקפיים שנועדו להגן על אזור העיניים מפגיעה פיזית, ועל מנת למנוע חדירה של חלקיקי גופים זרים.

המשקפיים משמשים בפעילויות ספורט שונות כמו שחייה וסקי למניעת פגיעה פיזית וחדירת מים לעיניים. הם מהווים אמצעי הגנה מחייב בעבודות כמו קידוח, ניסור ועיבוד עץ כדי להגן מפגיעה של חלקיקים כגון חומרים כימיים ושבבי עץ.

## היסטוריה
האסקימואים יצרו משקפי מגן מקרניים של אייל הצפון ומעטפת עץ, כדי להגן על העיניים מפני עיוורון שלגים. במשקפיים שייצרו, חתכו חריץ במרכז כך שיורכב על אפו של המשתמש, תוך יצירת מרווח חשיפה קטן ככל האפשר של אזור העיניים לאור אולטרה סגול. המשקפיים הורכבו על הראש באמצעות גיד של איל הצפון.

בתחילת המאה ה-20 שימשו משקפי מגן להגנה על העיניים מפני רוח ואבק בעת נהיגה במכוניות ללא גג, ובעת טיסה במטוסים הראשונים שלא כללו גג סגור.

## שימושים
* מעבדה ומחקר - להגנה מפני חומרים כימיים ולייזר. נדרשים אישורים שונים, פיקוח ותו תקן למשקפיים אלו, המעידים על כך שהם בעלי צפיפות אופטית גבוהה, המונעת מחשיפת העיניים ללייזר באמצעותם.
* ריתוך - משקפי מגן חשובים לבטיחות הרתך בעת הפעולה. האש הנוצרת בזמן ריתוך פולטת קרני אולטרה סגול הפוגעים בקרנית העין ואף עלולים לשרוף את הרשתית. לכן משקפי המגן כהים במיוחד, למניעת חדירה של קרני UV לאזור העיניים.
* תעופה - במטוסים בהם תא הטייס פתוח (כמו במטוס דו-כנפי), צריך היה להרכיב משקפי מגן מפני הרוח.
* ספורט חורף - משקפיים מגנים במהלך סקי, סנובורד והוקי קרח מפני קרינה, סינוור, וחלקיקים שעפים מהקרקע.
* בשחייה ובצלילה מונעת המסיכה חדירה של מים לעיניים. בעת שחייה המים כוללים מלחי ים במקרה של שחייה בים, או כלור בבריכת שחייה, ואלו יוצרים גירוי לעיניים, טשטוש זמני של הראייה ואף דלקת עיניים. בעזרת משקפי המגן, ניתן לראות בבירור מתחת למים. עם זאת, משקפיים אלו לא שמישים בעומק רב יחסית מתחת למים, בשל הלחץ בעומק המים הגורם למשתמשים בהם ללחץ כבד באזור הפנים.
* אופנועים - משקפי מגן לרכיבה ולפעילויות תנועה דומות באוויר הפתוח, משמשים למניעת חדירת חרקים, רוח ואבק לאזור עיניים.
* כדורסל - מספר שחקנים ידועים בליגת ה-NBA נהגו לחבוש משקפי מגן (בצורת מסכה) במהלך המשחק, בהם כרים עבדול-ג'באר, ג'יימס וורת'י והוראס גרנט. המשקפיים נועדו להגן מפני פגיעה משחקנים אחרים באזור העיניים בעת ניסיון לתפוס את הכדור.

## גלריה

קובץ:Inuit Goggles.jpg|משקפי מגן של אסקימואים העשויים מקרן אייל
קובץ:Albert-Plohnke-2.jpg|טייס המרכיב משקפי מגן
קובץ:Giannutri.jpg|צולל עם משקפי מגן (מסכת מגן) בעת צלילה
קובץ:Night vision goggles experimental.jpg|משקפי מגן לראיית לילה


## קישורים חיצוניים

*  חידוש בלול: משקפי מגן לתרנגולות, '''1940''', באתר ארכיון הסרטים הישראלי בסינמטק ירושלים

קטגוריה:משקפיים
קטגוריה:ציוד בטיחות
קטגוריה:בגדי עבודה
הפועל תל אביב (כדורסל נשים)

**הפועל תל אביב** היא קבוצת כדורסל נשים ישראלית, אשר נוסדה בשנת 1957, הקבוצה התמודדה בעבר בליגת העל בכדורסל נשים. הקבוצה התפרקה לאחר עונת 2011/12 והוקמה מחדש בנובמבר 2025, הקבוצה מארחת באולם הספורט הדר יוסף.

הקבוצה זכתה בשתי אליפויות בתחילת בשנות ה-60, בשנים 1961 ו-1962, והגיעה לשיאה בסוף שנות ה-60 ותחילת שנות ה-70 כשזכתה בארבע אליפויות נוספות בשנים 1969, 1970, 1974 ו-1975. באותה תקופה בלטה נועה סקלי אשר זכתה עם הקבוצה בשתי אליפויות כשחקנית (בשנים 1969 ו-1970) ושתי אליפויות כמאמנת (בשנים 1974 ו-1975).  

בעונת 2003/04 זכתה הקבוצה בגביע האיגוד.

בעונת 2005/06 זכתה הקבוצה באליפות השביעית בתולדותיה, הפועל ניצחה במשחק הרביעי 75:78 זכתה 1:3 בסדרת הגמר נגד מכבי רמת חן וחגגה אליפות ראשונה אחרי 31 שנות בצורת.

בעונת 2009/2010 עברה הקבוצה תחת ניהולו של שאול אייזנברג לשחק בקיבוץ יד מרדכי שם שיחקה שנתיים. בעונת 2011/2012 עברה הקבוצה לשחק באריאל ושינתה את צבע מדיה מאדום לוורוד.

בסיום עונת 2011/12, הודיעה הנהלת הקבוצה על הקפאתה לשנה, שבסיומה יוחלט אם לחדש את פעילותה או להפסיקה לאלתר.

בעונת 2025/26 עמותת הפועל אוסישקין הקימה מחדש את קבוצת הבוגרות לאחר הפסקה של 13 שנה. 

## תארים והישגים

***[[ליגת העל בכדורסל נשים|ליגת העל נשים]]**:
**אליפות (7): 1960/1961, 1961/1962, 1968/1969, 1969/1970, 1973/1974, 1974/1975, 2005/2006

***[[גביע המדינה בכדורסל לנשים|גביע המדינה]]**:
**זכייה (3): 1960/1961, 1969/1970, 1972/1973
**סגנית (6): 1962/1963, 1965/1966, 1968/1969, 1971/1972, 1973/1974, 1975/1976

***[[גביע האיגוד בכדורסל|גביע האיגוד]]**:
**זכייה (1): 2003/2004

## ראו גם
* הפועל תל אביב (כדורסל)

## קישורים חיצוניים
* אתר ויקיפועל - אנציקלופדיית הפועל תל אביב
*הקבוצה באתר איגוד הכדורסל
* 
* פעם אחת.. לפני 31 שנים - אורלי קלינגר, אתר "ספסל".
## הערות שוליים

קטגוריה:קבוצות כדורסל נשים ישראליות
תל אביב (כדורסל נשים)
קטגוריה:הפועל תל אביב
קטגוריה:הפועל תל אביב (כדורסל)
תל אביב
פונקציית רווחה חברתית

בתורת המשחקים השיתופיים, **פונקציית רווחה חברתית** היא פונקציה שנותנת דירוג של מועמדים בהסתמך על יחסי ההעדפות של הבוחרים בבחירה חברתית.

## סימונים והגדרות
במשחקים שיתופיים, התחום העוסק בבחירה חברתית מתאר סיטואציות בהן קבוצת אנשים צריכה לבחור אדם אחד מוסכם. נהוג להשתמש בסימונים הבאים: קבוצת המועמדים מסומנת ב-A, קבוצת הבוחרים מסומנת ב-N=\{1,2,\cdots,n\}. לכל בוחר i ב-N יש יחס העדפות P_i על A, כלומר, דירוג של המועמדים האפשריים. יחס ההעדפות הוא יחס סדר מלא שיכול להיות חזק או חלש. קבוצת יחסי ההעדפות החזקים על A מסומנת ב-P\left( A \right), ואילו קבוצת יחסי ההעדפות החלשים מסומנת ב-P^*\left( A \right). אם בוחר i מעדיף את x על y, נסמן x>_{P_i}y. אם בוחר i מעדיף את x על y או אדיש ביניהם, נסמן x\ge_{P_i}y.

**פונקציית רווחה חברתית** היא שיטה לדירוג המועמדים על-פי העדפותיהם של הבוחרים. באופן פורמלי, זוהי פונקציה \,F : P(A)^n \rightarrow P^*(A) המתאימה לכל וקטור P=\{P_1,\cdots,P_n\}\in P\left( A \right)^n של יחסי העדפות (חזקים) יחס העדפות חלש F\left( P_1,\cdots,P_n \right) \in P^*\left( A \right).

## דוגמאות
* פונקציית רווחה חברתית נקראת **דיקטטורית** אם קיים בוחר i כך ש-F\left(P_1,\cdots,P_n\right)=P_i לכל P_1,\cdots,P_n. כלומר, בפונקציה כזאת הדירוג של המועמדים נקבע על ידי הדירוג של בוחר i, הדיקטטור.
* פונקציית רווחה חברתית מקיימת את **[[תכונת הפה-אחד]]** אם לכל שני מועמדים a,b\in A ולכל וקטור העדפות P=\left(P_1,\cdots,P_n\right) שבו a>_{P_i}b לכל i, מתקיים a>_{F\left(P\right)}b. כלומר, בפונקציה כזאת אם כל הבוחרים מעדיפים מועמד אחד על פני חברו, גם הקבוצה כולה תעדיף את המועמד הראשון.
* פונקציית רווחה חברתית מקיימת את כלל **[[אי-תלות באפשרויות לא רלוונטיות]]** אם לכל a,b\in A ולכל P=\left(P_1,\cdots,P_n\right) המקיים a>_{F\left(P\right)}b, מתקיים התנאי הבא: לכל Q=\left(Q_1,\cdots,Q_n\right) שבו a>_{Q_i}b \Leftrightarrow a>_{P_i}b, מתקיים a>_{F\left(Q\right)}b. כלומר, בפונקציה כזאת אם אין שינוי בהעדפות של הבוחרים בין שני מועמדים אז גם אין שינוי בהעדפה של קבוצת הבוחרים כולה בין שני מועמדים.

משפט ארו מראה שפונקציית הרווחה החברתית היחידה המקיימת את תכונות הפה אחד והאי תלות באפשרויות לא רלוונטיות, ושהטווח שלה מכיל לפחות שלוש אפשרויות, היא פונקציית הרווחה החברתית הדיקטטורית.

## ראו גם

* משפט ארו
* הקול היחיד הנייד

## לקריאה נוספת
*

קטגוריה:תורת המשחקים
תפליט

שמאל|ממוזער|תפליט דמי
שמאל|ממוזער|התפליט לאחר התייבשותו

**תַּפְלִיט** (מהשורש פלט; בלעז: exudate) הוא נוזל המסתנן מתוך מחזור הדם, בעיקר לאזור דלקתי או נגע.
הרכבו משתנה אולם לרוב כולל מים ומרכיבים שהתמוססו בדם. חלבוני פלזמה, תאי דם לבנים, טסיות דם ובמקרה של פגיעה בכלי הדם גם תאי דם אדומים.

## סוגי תפליט
* נוזל סרוטי - דומה בהרכבו לנסיוב (serum), מכיל מעט חלבונים ויימצא במצבי דלקת קלה.
* תפליט דמי - מכיל תאי דם אדומים, יימצא במצבי פגיעה בשלמות כלי הדם.
* מוגלה - תפליט שנמצא בפצעים מזוהמים המכיל חיידקים וריכוז גבוה של תאי דם לבנים.

תפליטים ספציפיים:
*תפליט קרום הריאה (pleural effusion, pleural exudate) - בעל משקל סגולי גדול מ-1.020. נמצא בחלל האדר (חלל קרומי הריאה) בעקבות הפרעות בריאות כגון דלקות וגידולים.
* בעת דלקת פיברינית יימצא תפליט עשיר בפיברין ובפיברינוגן.
* דלקת נזלתית באף ובגרון מאופיינת בתפליט בעל ריכוז גבוה של ריר.

## דית (טרנסודט)
דַּיִת (transudate, תרגום מילולי: פעפוע) הוא נוזל המופיע על רקע של הפרעה בלחץ הידרוסטטי או בלחץ אוסמוטי (ולא על רקע של עלייה בחדירות כלי הדם), ולכן הוא צלול יחסית, דל בחלבון ובעל משקל סגולי נמוך מאוד. לרוב, נוזל מסוג זה קיים במקרים של אי ספיקת לב שמאלי המשפיעה על לחצי הנוזל בכלי הדם, או למשל בתסמונת הנפרוטית - פגיעה כלייתית שגורמת לאובדן חלבון בשתן, ולכמות חלבון נמוכה בפלסמה המשפיעה על הלחץ האוסמוטי בנימים.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:פיזיולוגיה
איריס אנטמן

**איריס אנטמן (בעבר אברהם)** (נולדה ב-28 בנובמבר 1975) היא כדורגלנית עבר ישראלית, ששיחקה בתפקיד שוערת, והיום מאמנת נבחרת הנשים של גיאורגיה בכדורגל. 

אנטמן זכתה עם מכבי חיפה בשלוש אליפויות ובשלושה גביעים ועם מכבי חולון בחמש אליפויות ובשישה גביעים, מתוכם שמונה דאבלים.

אנטמן הייתה השחקנית הבכירה בנבחרת ישראל, בה שיחקה משנת 1997 עד 2011. השתתפה ב-40 משחקים בינלאומיים ושמשה גם כקפטנית הנבחרת כעשור .

בשנת 2010 פרשה אנטמן מכדורגל פעיל והחלה לאמן בנבחרות ישראל. בשנת 2012 נפתחה האקדמיה למצוינות הראשונה במכון וינגייט ואיריס הייתה בה חלק מצוות המאמנים. במסגרת זו שימשה משנת 2015–2019 כמאמנת נבחרת הנערות עד גיל 16 איתה זכתה בשישה טורנירי פיתוח ובמקביל אימנה גם את נבחרת הנערות עד גיל 17 של ישראל שבפעם הראשונה העפילה לשלב העלית במוקדמות אליפות אירופה 2018. בשנת 2019 מונתה למאמנת נבחרת הנערות עד גיל 19 והובילה אותה לעליה לשלב העילית במוקדמות אליפות אירופה 2020.

היא הראשונה להיות מאמנת בעלת תעודת פרו בישראל והאישה הראשונה לאמן נבחרת בהתאחדות לכדורגל.

בשנת 2019 התקבלה לפרויקט UEFA mentor program של מאמנות מצטיינות ולוותה במשך שנתיים על ידי מאמן נבחרת הנשים של שווייץ Nils Nilsen.

משמשת גם כפרשנית משחקים בתוכנית "שבת של כדורגל" וברדיו חיפה.

ב-21 בספטמבר 2022, מונתה לעוזרת מאמן בהפועל נוף הגליל. ובתחילת שנת 2023 חתמה על חוזה לשנתיים כמאמנת נבחרת הנשים של גאורגיה.

## חיים אישיים
אנטמן נשואה ואם לשלושה, מתגררת ביישוב הקהילתי מצפה אבי"ב. היא גיסתו של שוער העבר גיורא אנטמן.

## קישורים חיצוניים

## הערות שוליים

קטגוריה:כדורגלניות ישראליות
קטגוריה:כדורגלנים ישראלים
קטגוריה:שוערות כדורגל ישראליות
קטגוריה:שוערי כדורגל ישראלים
קטגוריה:כדורגלניות מכבי חולון
קטגוריה:כדורגלניות מכבי חיפה
קטגוריה:פרשני כדורגל ישראלים
קטגוריה:פרשניות ישראליות
קטגוריה:מאמנות כדורגל
קטגוריה:מאמני כדורגל ישראלים
קטגוריה:ישראליות שנולדו ב-1975
קטגוריה:ישראלים שנולדו ב-1975
אמנות מושגית

שמאל|ממוזער|250px|ה"מזרקה" של מרסל דושאן
**אמנות מושגית** או **אמנות קונספטואלית** היא זרם באמנות שמעניק עדיפות לרעיון או למושג שבבסיס היצירה על פני הנראות, החומר או העשייה הטכנית. בניגוד לאמנות מסורתית, המתייחסת למציאות החיצונית או הרגשית של האמן, האמנות המושגית עוסקת יותר באמנות עצמה. האמן האמריקאי סול לוויט, הגדיר את האמנות המושגית כאמנות אשר בה הרעיון - או הקונספט - הם ההיבט החשוב ביותר ביצירה. כל התכנון וההחלטות מתקבלות מראש, והביצוע הוא עניין טכני בלבד. הרעיון הופך למכונה שמייצרת את האמנות.

האמנות המושגית הופיעה במאה ה-20 על ידי מרסל דושאן עם היצירה "מזרקה". "מזרקה" נחשבת לעבודה ששינתה את פני האמנות בכך שהרחיבה את גבולות האמנות והגדירה מחדש את תפקיד האמן. בשנת 1917, נערכה בניו יורק תערוכת אמנות שמטרתה הייתה לחשוף את האמנות החדשנית של המאה. מרסל דושאן, כחבר בוועדת הקבלה בתערוכה זו, החליט לבדוק את גבולות היצירה ועד כמה התערוכה שהתקיימה מוכנה לקבל אמנות חדשנית. הוא רכש משתנה, חתם עליה בשם מדומה (בכך הוא גם הכניס את מושג הרדי מייד לאמנות), קרא ליצירה "מזרקה" ושלח אותה בעילום שם לוועדת הקבלה. חברי הוועדה לא היו מוכנים לקבל את היצירה והיו מזועזעים ממנה.

"מזרקה" עוררה שאלות חשובות בשיח של עולם האמנות ופתחה לדיון מושגים ומוסכמות שהיו מקובלים. על ידי היצירה העלה דושאן רעיונות כמו:

* מטרת היצירה היא לתאר רעיון מושגי כלשהו שעולה בראשו של האמן.
* אמן הוא איש רעיונות, תפקידו להגשים בצורה הכי מדויקת את הרעיון שלו.
* לצורך הגשמת הרעיון האמן רשאי להשתמש בכל חומר וטכניקה, אין הגבלה בתחום זה.
* היצירה היא הפער בין הרעיון למימושו. הפער הזה קיים תמיד משום שקיים הקושי להביע מחשבות ורעיונות מופשטים דרך אובייקט קונקרטי. האמן הטוב הוא זה שיצליח לצמצם עד כמה שניתן את הפער בין הרעיון לביצועו.
* היצירה היא בדרך כלל בעלת משמעות סתומה. הצופה רשאי לפרש ולפענח אותה על פי רצונו. היצירה למעשה קיימת בתוך השיח סביבה ברגע שנחשפת לקהל. הפרשנות של האמן היא רק חלק קטן מתוך המשמעות הכוללת של היצירה.

רעיונות אלו מהווים ניגוד מוחלט לתפיסת האמנות המסורתית בה היו חוקים מוגדרים לגבי החומר, הטכניקה והנושא. האמן במסורת הוא איש יוצר, במובן של יכולת ביצוע ברמה טכנית גבוהה, הפועל לפי מאפיינים של התקופה או הזרם, דושאן מרחיב את גבולות האמנות ונותן לה הגדרות מחודשות (אם כי אין בכוונתו להכריז ש-"כל אחד יכול להיות אמן").

משימת ההגשמה של הרעיון היא משימה קשה שמציבה קריטריונים גבוהים ועל כן גבולות האמנות לא נפרצו, כלומר, גם היום כאשר לכאורה הכול "מותר" באמנות, לא כולם הפכו לאמנים. היצירה "מזרקה" מייצגת את תחילתה של האמנות המושגית, היא שואלת שאלות על אודות האמנות בלבד, וכך הדיון על האמנות למעשה משחרר אותה מכבלי המציאות. לאורך התקופות האמנות הייתה כפופה למציאות, בחיקוי ובביטוי, דושאן מאפשר לאמנות לעסוק בעצמה, בשאלות הפילוסופיות שבאות מתוך התחום שלה בכך שהוא מתעלם מהמציאות החיצונית.

על פי הגישה, זאת הייתה עת בה האמנות מכריזה על אוטונומיה, משתחררת מהעתקה של הנראה ובוחרת לבטא את רעיונותיה בדרכיה שלה. מעתה הסגנון כבר לא כפוף לנושא, הוא הופך לביטוי העיקרי ביצירה וזאת באמצעות הקומפוזיציה, הצבע, התנועה, הקו והטקסטורה.

## לקריאה נוספת
* זיוה עמישי-מייזלש (ראש הצוות), **אמנות בעידן הטכנולוגי**, יחידה 12 – הגלגל חוזר, האוניברסיטה הפתוחה, 1982, הפרק "אמנות מושגית", עמ' 77–90.

## קישורים חיצוניים

* 
* 
* 
* 
* 

## הערות שוליים

קטגוריה:אסכולות באמנות
קטגוריה:אמנות עכשווית
קטגוריה:מושגים באסתטיקה
לשכת המס המרכזית

**לשכת המס המרכזית** הייתה גוף של ההסתדרות הכללית של העובדים בארץ ישראל, שתפקידו היה לגבות את "המס האחיד" - תשלום דמי חבר בהסתדרות. תשלום זה העניק גם את הזכות לטיפול רפואי בקופת חולים הכללית של ההסתדרות. חלק מכספי המס האחיד (שלמרות שמו, אינו מס) הועבר לקופת החולים הכללית לצורך מימון שירותי בריאות, וחלקו הועבר להסתדרות לצורך מימון פעילותה כארגון עובדים.

עם התשלום החודשי של המס האחיד קיבל החבר בול אותו היה צריך להדביק במקום המתאים ב"פנקס חבר ההסתדרות" (כרוך בכריכה אדומה), בארגונים גדולים הייתה גבייה מרוכזת דרך משכורת העובדים שקיבלו את הבולים עם קבלת המשכורת. החל מאמצע שנות השבעים הודפס הבול כחלק מתלוש המשכורת הניתן לתלישה לשם הדבקתו בפנקס החבר.
 
עם כניסתו לתוקף של חוק ביטוח בריאות ממלכתי בינואר 1995 נותק הקשר בין קופת חולים הכללית ובין ההסתדרות, ומימון שירותי בריאות נעשה דרך המוסד לביטוח לאומי. ההסתדרות ממשיכה בגביית דמי חבר מחבריה. עם סיום תפקידו נקרא הגוף בשם "לשכת המס המרכזית בע"מ".

משרדי לשכת המס שכנו ברחוב ארלוזורוב 115 בתל אביב.
ממוזער|שמאל|420px|"פנקס חבר בהסתדרות" על צורותיו השונות משנת 1949 ואילך

ממוזער|ימין|420px|בולי המס האחיד בתוך "פנקס החבר"

קטגוריה:ההסתדרות הכללית
קטגוריה:רחוב ארלוזורוב (תל אביב)
סיודד דל אסטה

[ממוזער|שמאל|250px|[גשר הידידות (אמריקה הדרומית)|גשר הידידות בין סיודד דל אסטה לפוז דו איגואסו]]
**סיודד דל אסטה** (בספרדית: **Ciudad del Este**, "עיר המזרח") היא עיר הבירה של מחוז אלטו פרנה שבפרגוואי והעיר השנייה בגודלה במדינה.

## גאוגרפיה
העיר ממוקמת על גדות נהר פרנה, כ-285 ק"מ מאסונסיון, בירת המדינה. העיר היא חלק ממשולש הגבולות בין ארגנטינה, ברזיל ופרגוואי, ומקושרת עם העיר הברזילאית פוז דו איגואסו, באמצעות גשר הידידות.

## היסטוריה
העיר נקראה בעבר פוארטו דה פלור דה ליס, ולאחר עליית הדיקטטור אלפרדו סטרסנר לשלטון שונה שמה לפוארטו פרזידנטה סטרוסנר. לאחר הדחת סטרוסנר בשנת 1989, שונה השם לסיודד דל אסטה.

## אוכלוסייה
העיר היא השנייה בגודלה בפרגוואי, עם כ-321 אלף תושבים (2008).
בעיר מתגוררים תושבים רבים ממוצא אסיאתי, לרוב מטייואן, קוריאה, איראן ומדינות ערב, ובעיר פזורים פגודות ומסגדים.

## כלכלה
סיודד דל אסטה היא אזור פטור ממכס השלישי בגודלו בעולם, אחרי מיאמי והונג קונג. ביחד עם פוז דו איגואסו, העיר מופקדת על החברה המפעילה את סכר איטייפו. העיר נשענת רבות על הכלכלה הברזילאית, מאחר ש-95 אחוז מהאנרגיה המיוצרת בפרגוואי בסכר איטייפו נמכרת לברזיל, וגם עקב ריבוי תושבים מברזיל החוצים את הגבול כדי לקנות מוצרים פטורים ממכס. הברחות הן מקצוע שכיח בעיר. הכנסות רבות מההברחות מגיעות למימון ארגוני פשע וטרור.

"שוק הגנבים" שבעיר משמש צעירים לבנונים למכור סחורות ובכך לממן את ארגון חזבאללה.

## תחבורה
נמל התעופה הבינלאומי גוארני מקשר את העיר עם יעדים אחרים באמריקה הדרומית. גשר הידידות הנמצא בעיר מחבר בין פרגוואי לברזיל.

## קישורים חיצוניים

* 
* 

קטגוריה:פרגוואי: ערים
קטגוריה:גבול ברזיל–פרגוואי
קטגוריה:יישובים שהוקמו ב-1957
מהירויות-V

[ממוזער|שמאל|250px|[מד מהירות אוויר|מד מהירות של מטוס קל חד־מנועי (ססנה 150L) עם תוויות המציינות את מהירויות ה־V]]

בתעופה, **מהירויות־V** (באנגלית: **V-speeds** או **Velocity-speeds**) הן מונחים תקניים להגדרת תחומים של מהירות אוויר החיוניים להפעלת כלי טיס, כמו מטוסים, דאונים, מסוקים וספינות אוויר. מהירויות אלה נגזרות מנתונים המתקבלים ממתכנני ויצרני כלי הטיס בזמן טיסות הניסוי ומאומתים ברוב המדינות על ידי פקחים מטעם הממשלה בעת בדיקות לקבלת אישור רישוי עבור כלי הטיס. באמצעותן נשקלות הטכניקות המיטביות למיקסום הבטיחות התעופתית, ביצועי המטוס או שניהם.

המהירויות הממשיות המתוארות באמצעות מחוונים אלה הן מהירויות אמיתיות (מהירות המטוס ביחס למסת האוויר בה הוא טס) ספציפיות לדגם מסוים של כלי הטיס והן מבוטאות במונחים המופיעים במד המהירות, כך שהטייס יוכל להשתמש בהן ישירות מבלי צורך לבצע תיקונים.

בתעופה הכללית המהירויות הנפוצות והקריטיות מוצגות כקשתות וקווים צבעוניים על פני מד המהירות של המטוס. הקצוות התחתונים של הקשת הירוקה והלבנה הם מהירות ההזדקרות כאשר המדפים סגורים ומהירות ההזדקרות כאשר המדפים פרוסים במלואם, בהתאמה. אלה הן מהירויות ההזדקרות של המטוס ב**משקל מרבי**.

מהירויות־V המוצגות כהלכה הן דרישה לקבלת אישור כשירות לטיסה עבור המטוס ברוב המדינות בעולם.

## תקנות
רוב מהירויות ה־V הנפוצות מוגדרות לעיתים קרובות על ידי תקנות תעופה של מדינות מסוימות. בארצות הברית, הן מוגדרות כחלק מ־14 החוקים של התקנות הפדרליות המכונות "תקנות התעופה הפדרליות" (באנגלית: Federal Aviation Regulations או FAR). בקנדה, הגוף המתקן הגדיר 26 מהירויות־V נפוצות במדריך המידע התעופתי (AIM) שלהם.

## מהירויות־V תקניות
מהירויות־V אלה מוגדרות על ידי תקנות ממשלתיות.

## מהירויות־V נוספות
חלק ממהירויות ה־V הן עבור סוגי כלי טיס מסוימים והן אינן מוגדרות על ידי תקנות ממשלתיות.

## ראו גם
* מד מהירות אוויר
* מהירות אווירית

קטגוריה:הנדסה אווירונאוטית
קטגוריה:אווירודינמיקה
קטגוריה:מונחים בתעופה
פיליפ ז'נטי

**פיליפ ז'נטי** (בצרפתית: **Philippe Genty** נולד ב-1938) הוא יוצר צרפתי המתמחה בכתיבת מחזות המשלבים תיאטרון בובות, מחול.

## ביוגרפיה
ז'נטי למד בבית הספר לגרפיקה בפריז. בין 1962 ל-1966 ערך ז'נטי מסע ארוך במכונית סיטרואן 2CV, במהלכו ביקר ב-47 ארצות כשהוא מצלם עבור אונסק"ו סרט על תאטרוני הבובות בעולם. ב-1967 פגש במרי אנדרווד (Mary Underwood), רקדנית אנגליה שהפכה לרעייתו ולשותפתו לפרויקטים שהפיק. ב-1968 יסד את "להקת פיליפ ז'נטי" שבה עיצב את הופעותיו המשלבות בובות שונות, תיאטרון, מחול, פנטומימה, משחקי אור וצל, מוזיקה, אפקטים קוליים וסרטי וידאו.

פיליפ ז'נטי ביקר פעמים רבות בישראל. שני המופעים האחרונים שלו הוצגו בישראל *La Fin des terres* ("קצה העולמות"), הוצג ב-2006, והמופע *Boliloc* (בולילוק), הוצג ב-2009.

## מבחר מהמופעים של להקת פיליפ ז'נטי

*1980 : *Rond comme un cube*
*1983 : *Zigmund follies*
*1986 : *Désirs parade*
*1989 : *Dérives*
*1992 : *Ne m'oublie pas*
*1995 : *Voyageur immobile*
*1996 : *Passagers clandestins* créé à Adélaïde Stowaways.
*1997 : *Dédale* créé lors du Festival d’Avignon dans la Cour d’honneur du Palais des Papes.
*1998 : *Océans et utopies* créé pour l'Exposition spécialisée de à Lisbonne.
*2001 : *Le Concert incroyable* créé dans la Grande galerie de l'évolution du Muséum national d'Histoire naturelle.
*2002 : *Ligne de fuite*
*2005 : *La Fin des terres*
*2007 : *Boliloc*


## קישורים חיצוניים
* האתר הרשמי של להקת פיליפ ז'נטי  ו
* ביוגרפיה של פיליפ ז'נטי 
* ביקורת על המופע קצה העולמות אתר נענע.
* 
* 
* 
* 
* 
* קטעים מהמופע בולילוק
* סקירת המופע בולילוק, דאנס לייף, פורטל המחול של ישראל.

קטגוריה:בובנאים
קטגוריה:מחזאים צרפתים
קטגוריה:צרפתים שנולדו ב-1938
לאקנאו

**לאקנאו** (בהינדי: **लखनऊ**, באורדו: **لکھنؤ**, באנגלית: **Lucknow**) היא בירתה של המדינה המאוכלסת ביותר בהודו, אוטר פרדש. 20% מתושבי העיר הם מוסלמים שיעים והיא העיר החשובה של האסלאם השיעי בהודו. נכון ל-2017 גרים בעיר כ-3.3 מיליון איש והיא העיר השנייה בגודלה באוטר פרדש (אחרי קאנפור) וה-11 בהודו.

## היסטוריה
לאקנאו היא בעיקרה יציר כפיהם של הנוואבים של אווד, שליטים מוסלמים ששלטו בחלק של צפון מרכז הודו במשך קרוב למאה שנים לאחר דעיכתה של האימפריה המוגולית. כבר מתקופה זו יצא ללאקנאו מוניטין כעיר של יופי ותרבות, כמו גם המבנים המעניינים שבעיר שצמחו בתקופת שלטון הנוואבים.

העיר עלתה לגדולה כאשר אסף אוד-דאולה העביר את עיר הבירה שלו מפאיזאבאד (फ़ैज़ाबाद, Faizabad) ללאקנאו. ב-1856 העבירה חברת הודו המזרחית הבריטית את כוחותיה לפאתי העיר והכפיפה את המדינה והעיר תחת שלטון בריטי בהתאם ל"דוקטרינת הפקיעה" של לורד דלהאוז, על-פיה כל נסיכות או שטח וסאלי שבהשפעת הבריטים, כאשר לאחר מות השליט נותרת ללא שליט חוקי או יורש ישיר, עוברת לשלטון ישיר של הבריטים. השליט הראשון מטעמה היה סר הנרי מונטגומרי לורנס. פעולתו הראשונה של לורנס הייתה לכלוא את השליט האחרון, וג'יד עלי שאה (הפזרן) ואת תומכיו בכלא-ארמון בקלקוטה.

סיפוח זה של מדינת אוואד ובראשה לאקנאו, והאבטלה בקרב חיילי הנסיכות, היו אחד מגורמי התסיסה שהביאו שנה מאוחר לכן למרד ההודי הגדול של 1857.

## מבנים מיוחדים בעיר
* מאוזוליאום **בארה אימאמבארה** (Bara Imambara; אימאמבארה הוא קבר של קדוש שיעי מוסלמי), שנבנה ביוזמתו של אסף א-דאולה בשנת 1784, במסגרת פרויקט יזום, בתקופה של רעב בעיר.
* **רומי דארוואזה** (שיבוש של המילה רומאי), העתק של שער הכניסה באיסטנבול, שהוקם גם הוא על ידי אסף-אוד-דאולה.
* **חוסיינאבאד אימאמבארה** (Hussainabad Imambara), שהוקם בשנת 1837 על ידי מוחמד עלי שאה, כדי לשמש בעתיד כמאוזוליאום שלו עצמו. בחצר המתחם יש שני דגמים של הטאג' מאהל בהם קבורים בני משפחת המלוכה.
* **הרזידנסי** (Residency - "בית הנציבות"), שהוקם בשנת 1800, בו התרחש מצור לאקנאו, במהלך התקוממות 1857.
*בית הספר "לה מרטיניי" היה בעבר בית מגורים שנבנה עבור הגנרל הצרפתי מרטיניי. המבנה הוא דוגמה לארכיטקטורה אקלקטית שלא הייתה נפוצה בהודו

## אקלים
בלאקנאו אקלים סובטרופי גשום עם חודשי חורף קרירים ויבשים מדצמבר עד פברואר וחודשי קיץ חמים מאפריל עד יוני. העונה הגשומה היא מאמצע יוני ועד אמצע ספטמבר ויורדים בה בממוצע 1,010 מילימטר גשם. בחורף, הטמפטורה הגבוהה היא כ-24-23 מעלות צלזיוס והנמוכה היא כ-7 מעלות צלזיוס.

## קישורים חיצוניים

* 
* 

קטגוריה:אוטר פרדש: ערים
קטגוריה:המדינות והטריטוריות של הודו: ערי בירה
סן גבריאל (נהר)

**נהר סן גבריאל** (באנגלית: **San Gabriel River**) הוא נהר הזורם לאורך 121 ק"מ בדרום מחוז לוס אנג'לס, במדינת קליפורניה שבארצות הברית. הנהר זורם מצפון לדרום, מהרי סן גבריאל, דרך עמק סן גבריאל ונשפך בסופו לאוקיינוס השקט. לקראת סופו מהווה הנהר גבול בין מחוז לוס אנג'לס למחוז אורנג': העיר לונג ביץ' ממחוז לוס אנג'לס שוכנת בגדתו הצפונית, והעיר סיל ביץ' ממחוז אורנג' שוכנת בגדתו הדרומית.

הנהר קרוי על שמו של "מיסיון המלאך גבריאל", שהוקם בשנת 1771 והיה נקודת התיישבות הראשונה בקליפורניה. ממנו התפתח מה שכיום הוא המטרופולין לוס אנג'לס.

לפני בואם של המתיישבים הספרדים היה הנהר שופע במים. כאשר הגיעו המתיישבים הספרדים, הם חפרו תעלות מהנהרות הגדולים על מנת להפרות את הקרקע. דבר זה גרם לדלול המים בנהרות הגדולים. מאוחר יותר נבנו גם סכרים שדיללו ואפילו עצרו את זרימת המים בחלקים מסוימים.

כמו נהר לוס אנג'לס, גם נהר סן גבריאל מסמל כיום דוגמה לכישלון סביבתי. במשך שנים נשפך אליו ביוב מלוס אנג'לס ופרבריה, וכיום יש מגמה לנקות את שני הנהרות הללו.

## קישורים חיצוניים

קטגוריה:קליפורניה: נהרות
קטגוריה:מחוז לוס אנג'לס
הפועל אשדוד (כדורסל)

**הפועל אשדוד** היא קבוצת כדורסל ישראלית מהעיר אשדוד, המתמודדת בליגה ארצית דרום.

## היסטוריה
הקבוצה נוסדה בשנת 1964 והחלה להתמודד במסגרת ליגה ג' שהוקמה באותה שנה
המועדון הוותיק הוקם מחדש בעונת 2004/05 כתוצאה מפירוק האיחוד עם מכבי אשדוד. לפני ביצוע האיחוד, קבוצת **הפועל אשדוד** שיחקה בליגה א'. 

בסיום עונת  העפילה הקבוצה לליגה א' מהמקום הראשון. הקבוצה מארחת באולם הספורט "בני אשדוד" במקיף ד', רחוב ביאליק 16 באשדוד.

בחודש יולי 2023 התאחד המועדון עם הפועל מבועים ותפס את מקומו בליגה הארצית.

## בית ספר לכדורסל
המועדון מפעיל במסגרת בית הספר לכדורסל, 13 קבוצות בגילאים שונים באשדוד ובגן יבנה. מגילאי קט-סל ועד לגיל נוער.

יו"ר העמותה הוא ניסים אטרקצי ומנהל בית הספר לכדורסל הוא מתניה אבועזיז. 

קבוצת הנוער של המועדון העפילה בעונת 2007/08 לליגה הארצית.

## קישורים חיצוניים
* הפועל אשדוד באתר איגוד הכדורסל בישראל
* כדורסל אחר: הפועל אשדוד עלתה ליגה, שחר כחלון באתר "ashdodnet"

## הערות שוליים

אשדוד
אשדוד
כדורסל
פוליקולטורה

שמאל|ממוזער|250px|ערוגת פוליקולטורה בה נעשה שימוש בשיטת 'נטיעה במקביל'
**פּוֹלִיקוֹלְטוּרָה** (מלטינית: **Poly**: מרובה, **cultura**: עיבוד, גידול. בעברית נקראת לעיתים **רב-זניות** או **רב-חקלאות**) היא שיטת עיבוד חקלאית בה משק חקלאי מתבסס על שתילה מעורבת של צמחים ממשפחות שונות לאותה חלקת אדמה, תוך חיקוי המערכת האקולוגית הטבעית.

פוליקולטורה היא היפוכה של גישת המונוקולטורה, שמהותה גידול חקלאי מסוג אחד על חלקת האדמה. יתרונותיה של השיטה הם רבים: שמירת פוריות הקרקע לטווח הארוך, עמידות גדולה יותר למחלות, ומזיקים, וכן הלאה.

דוגמאות: בוסתן עצי פרי משולב מראה עמידות גבוהה למחלות ומניב כל השנה מגוון פירות לפי העונה. כמו כן ניתן להוסיף עוד נדבך לרבגוניות הבוסתן, בגידול צמחים עונתיים או מטפסים מתחת לעצים נשירים, ובכך לנצל את הקרקע בצורה יעילה יותר.

חסרונה העיקרי של הפוליקולטורה על פני המונוקולטורה הוא הצורך להשקיע יותר זמן עבודה בהשגת היבול, וכן הצורך בידיים עובדות לעומת המיכון הרב שמאפיין את המונוקלטורה.

## שיטות פוליקולטורה
*מחזור הזרעים - שיטה חקלאית, בה זורעים גידולים מתחלפים על שדה אחד במחזור, על מנת לשמור על פוריות הקרקע.
*מולטיפל קרופינג (נטיעה במקביל) - שיטה חקלאית בה מגדלים שני גידולים או יותר באופן סימולטני על אותה חלקת קרקע.
**שתילת חברים (companion planting) - שתילה זה לצד זה של צמחים שונים בעלי תכונות משלימות, המפרים הדדית האחד את משנהו, למשל שתילת קטניות להן יש פקעיות חנקן המדשנות באופן טבעי את הקרקע יחד עם צמחים אחרים.
**גידול בשכבות, מקרה בו מגדלים במספר 'קומות', למשל ירקות שורש בשכבה שמתחת לאדמה וירק בעל שורשים מועטים שעלוותו גבוהה מעל הקרקע.
**גידולי סמטאות (Alley cropping) מקרה בו מגדלים בשתי שכבות, למשל גידול ירקות בין עצי זית.
*פוליקולטורה משמשת גם בגידול בעלי חיים, כדוגמת דגים, כאשר באותה בריכה יגדלו זנים שונים של דגי מאכל.

## ראו גם
* פרמקלצ'ר - שיטת תכנון שמבוססת על פוליקולטורה
* מונוקולטורה - שיטת עיבוד חקלאי הדוגלת בגידול חד-זני
* אקוופוניקה - צורת גידול סמביוזית של צמחי מים ודגים

## קישורים חיצוניים

קטגוריה:חקלאות
קטגוריה:חקלאות בת קיימא
ג'ון גראנג

**ג'ון גראנג דה מביור** (**John Garang de Mabior**;  23 ביוני 1945 - 30 ביולי 2005) היה מדינאי ואיש צבא סודאני, מנהיג המורדים בדרום סודאן, מנהיג צבא השחרור העממי הסודאני (SPLA), ולתקופה קצרה סגן ראש ממשלת סודאן.

## ביוגרפיה
גראנג, בן לקבוצה האתנית דינקה, נולד למשפחה ענייה בכפר בחבל הנילוס העליון הגדול (כיום מחוז ג'ונגליי). הוא התייתם בגיל 10, והתקיים מתמיכה כספית של קרובי משפחה. במלחמת האזרחים הסודאנית הראשונה ניסה להצטרף למורדים הדרומיים, אך בשל גילו הצעיר לא גויס למלחמה, ועבר לטנזניה להשלים את לימודיו. מאוחר יותר קיבל מלגה ללימודים בארצות הברית ולמד כלכלה לתואר ראשון במכללת גרינל באיווה, תואר שסיים ב-1969.

לאחר מכן חזר לטנזניה, שם למד כלכלה חקלאית של מרכז אפריקה באוניברסיטת דאר א-סלאם. באוניברסיטה התוודע ליוורי מוסווני, לימים נשיא אוגנדה ובעל ברית עתידי לארגונו של גראנג. השניים היו חברים בארגון החזית המהפכנית האפריקנית של הסטודנטים (University Students' African Revolutionary Front).

ב-1972 הסתיימה מלחמת האזרחים, וגראנג חזר לסודאן והתגייס לצבא, בו הגיע לדרגת קולונל. במהלך שירותו עבר אימונים גם בבית הספר לחי"ר בארצות הברית. הוא המשיך את לימודיו באוניברסיטת המדינה של איווה וסיים תואר שני ודוקטורט בכלכלה חקלאי ב-1981. התזה שהגיש עסקה בהתפתחות החקלאות בדרום סודאן.

## מרד הדרום
שמאל|ממוזער|250px|גראנג בין קהל תומכיו
ב-1983, בעקבות החלת חוקי השריעה האיסלאמית שהשליט ג'עפר נומיירי בסודאן, התקוממו חיילי הדרום. גראנג, שנשלח להרגיע את הרוחות, עבר לצד המורדים והנהיג עד מהרה את המרד, בהקימו את צבא השחרור העממי הסודאני. המהומות הפכו למלחמה של ממש, מלחמת האזרחים הסודאנית השנייה, שנמשכה יותר מעשרים שנה, ובמהלכה נהרגו כמיליון וחצי נפש. ב-1985, עם הדחת נומיירי, סירב גראנג להצטרף לממשלה החדשה או ליטול חלק בבחירות שנערכו ב-1986.

בינואר 2005 נחתם בניירובי הסכם ששם קץ למלחמה, במסגרתו היה גראנג אמור להתמנות לסגנו של נשיא סודאן, עומר אל-בשיר, ולאחראי על חבל דרום סודאן לתקופה שעד משאל העם העתידי ב-2011.
ב-9 ביולי 2005 הושבע לתפקיד סגן הנשיא.

## מותו
גראנג החזיק בתפקידו שבועות ספורים. ב-30 ביולי חזר מפגישה עם יוורי מוסווני, נשיא אוגנדה, במסוק הנשיאותי של זה האחרון. המסוק התרסק בדרום סודאן בנסיבות לא ברורות. על פי הודעת ממשלת סודאן, התרסק המסוק באזור הררי "בשל ראות לקויה". הוא הובא לקבורה בג'ובה, בירת הדרום, ועל קברו הבטיחה אלמנתו, רבקה דה מביור, להמשיך בדרכו, ואמרה "בתרבות שלנו אנו אומרים: אם הרגת את האריה, חכה ותראה מה תעשה הלביאה".

בעקבות מותו של גראנג הכריזה ממשלת סודאן על שלושה ימי אבל לאומי, ואילו בח'רטום התעמתו צעירים מדרום סודאן עם כוחות הביטחון, ו-84 מהם נהרגו.

את מקומו כנשיא דרום סודאן מילא סגנו, סאלווה קיר מאיארדיט.

## קישורים חיצוניים

* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פוליטיקאים סודאנים
קטגוריה:דרום סודאנים
קטגוריה:הרוגי תאונות אוויריות
קטגוריה:סגני ראשי ממשלות
קטגוריה:בוגרי מכללת גרינל
קטגוריה:בוגרי אוניברסיטת דאר א-סלאם
קטגוריה:בוגרי אוניברסיטת המדינה של איווה
קטגוריה:בעלי תואר דוקטור מאוניברסיטאות בארצות הברית
קטגוריה:ילידי 1945
קטגוריה:נפטרים ב-2005
סמל מונטריאול

**[[סמל]] [[מונטריאול]]** הוא הסמל הרשמי של העיר הקנדית מונטריאול. הסמל נוצר על ידי ראש העיר הראשון של העיר, ג'אקוס ויגר וב-1833 הקונסולים של העיר אישרו את הסמל והסמל נהפך לסמל הרשמי של העיר.

הסמל נשאר באותה גרסה 105 שנים ואז היא קצת עוצבה ושונתה ב-21 במרץ 1938 על ידי מעצבים בסטנדרטים גבוהים. למעשה עד 1981 הוא היה הסמל היחידי של העיר אך אז נוצר לוגו חדש לעיר שכיום שניהם מייצגים את העיר.

ב-13 בספטמבר 2017 החליטה מועצת העיר להוסיף סמל המייצג עמים ילידים, אורן לבן במעגל באמצע הצלב.

## פרטי הסמל
***הכתוביות שעל הקלף**- על קלף הנייר בחלקו התחתון של הסמל כתוב באותיות לטיניות את המוטו "CONCORDIA SALUS" שמשמעותו גאולה דרך הרמוניה. גם בסמל של פרובינציית קוויבק יש הסדר דומה עם קלף בחלק התחתון.
***עלי [[אדר (עץ)|מייפל]]**- בסמל מונטריאול כמו בסמל קוויבק יש את המוטיב של עלי המייפל שמסמלים קשרי ידידות בין מגוון רחב של אלמנטים של אוכלוסיית העיר.
***ה[[בונה (בעל חיים)|בונה]]**- שנמצא רכוב מעל הסמל.
***צורת ה[[מגן (הרלדיקה)|מגן]]**- כמו סמל קוויבק צורת המגן נלקחה מצורת המגן של צרפת.
***שטח המגן**- בצבע אפור שמזכיר את הסמל הראשון של העיר שנוצר על ידי ראש העיר הראשון.
***[[צלב]] [[אצולה]]**- הוא סמלה של הנצרות שמניע ומראה את עקרונתיה של יסודות העיר.

המגן מחולק ל-4 רבעים שבכל אחד מהם מוטיב שונה:
***[[פלר דה ליס]] של [[בית בורבון]]**- מסמל את המתיישבים הצרפתיים שהיו האירופאים הראשונים שהיו בעיר.
***[[שושנת לנקסטר האדומה]]**- מסמל את המרכיב האנגלי של אוכלוסיית העיר.
***פרח ה[[קוץ]]**- מסמל את האוכלוסייה הסקוטית של העיר.
***ה[[תלתן]]**- מראה שלמתיישבים הראשונים היה קשר דם אירי.

## קישורים חיצוניים

*רשות הסמלים הקנדיים
*סמל העיר כפי שהיה ב-1833 באתר העיר

קטגוריה:מונטריאול
מונטריאול
קטגוריה:קוויבק: סמלים
מחוזות סלובקיה

סלובקיה מחולקת מבחינה מנהלית לשמונה מחוזות (samosprávne kraje - סאמוספרבנה קראיה) אשר כל אחד מהם מחולק לנפות. שם המחוז זהה לשם העיר המרכזית של המחוז.

החלוקה המנהלית הנוכחית נכנסה לתוקף בשנת 2002.

## קישורים חיצוניים

* היסטוריה של השלטון המקומי בסלובקיה

## הערות שוליים

*
קטגוריה:סלובקיה: חלוקה מנהלית
סלובקיה
דוד שמואל גוטסמן

**דוד שמואל גוטסמן** (באנגלית: **David Samuel Gottesman**; 1885–1956) היה איש עסקים ונדבן יהודי-אמריקאי. 

גוטסמן נולד במונקאץ', שהייתה באותה תקופה חלק מן האימפריה האוסטרו-הונגרית. בילדותו היגרו הוריו לארצות הברית. את עיקר הונו עשה מעסקי ייצור נייר. בנוסף, היה ממקימי ה-Central National Bank in New York City, ששייך כיום (לאחר סדרה של מיזוגים) לקבוצת JPMorgan Chase. 

גוטסמן ידוע בישראל בעיקר בשל התרומה הנדיבה שהעניק להקמת היכל הספר במוזיאון ישראל בירושלים: גוטסמן סייע ברכישת ארבע ממגילות מדבר יהודה ובמימון הבנייה. בתמורה, דרש כי תכנון המבנה יוטל על חתנו, האדריכל ארמן פיליפ בארטוס. בחירתו של בארטוס (שעבד יחד עם האדריכל פרדריק ג'ון קיזלר) עוררה ביקורת עזה בקרב אדריכלים ישראליים, שטענו כי התכנון היה צריך להיות מוטל על אדריכל ישראלי.

תרומות חשובות אחרות שלו כוללות תרומה להרחבת ספריית העיר ניו יורק, תרומה לבניית ספריית בית הספר לרפואה של ישיבה יוניברסיטי (שגם נקראת על שמו, D. Samuel Gottesman Library). 

גוטסמן הוא דודו של המיליארדר דייוויד גוטסמן. בתו סלסט-רות (רעייתו של ברטוס) היא אספנית אמנות ונדבנית ידועה בשם עצמה.

קטגוריה:מהגרים לארצות הברית
קטגוריה:נדבנים יהודים אמריקאים
קטגוריה:אמריקאים שנולדו ב-1884
קטגוריה:אמריקאים שנפטרו ב-1956
גלזר

**גלזר** (בכתיב לועזי: **Glaser**, לעיתים **Glazer**) הוא שם משפחה גרמני שפירושו 'זגג'.

קטגוריה:שמות משפחה אשכנזיים
קטגוריה:שמות משפחה גרמניים
קטגוריה:שמות משפחה לפי עיסוק